KIRJALLINEN KYSYMYS P-2209/00 esittäjä(t): Robert Evans (PSE) komissiolle. Notaarit.



Virallinen lehti nro 089 E , 20/03/2001 s. 0163 - 0163



KIRJALLINEN KYSYMYS P-2209/00 esittäjä(t): Robert Evans (PSE) komissiolle (26. kesäkuuta 2000) Aihe: Notaarit Onko komissio tietoinen siitä, että Ranskassa ja Belgiassa on edelleen voimassa 1800-luvulta periytyvä käytäntö, jonka mukaan notaarit voivat nimittää lapsensa seuraajakseen notaarin virkaan? Lontoolaisille vaalipiirini asukkaille, jotka haluavat asettautua Ranskaan ja Belgiaan, on aiheutunut vakavia ongelmia näiden antiikkisten säännösten vuoksi. Tämän perinteen seurauksena on se, että Ranskassa yli kolmannes notaareista on notaari toisessa polvessa, ja Belgiassa notaarien lapset saavat etusijan valintaprosessissa. Tätä voidaan pitää esteenä, joka rajoittaa koulutettujen ja pätevien henkilöiden mahdollisuuksia ja estää heiltä pääsyn notaarin virkaan. Toisin sanoen tämä käytäntö sallii kilpailun rajoittamisen. Katsooko komissio, että tämä käytäntö rikkoo henkilöiden vapaata liikkuvuutta koskevia säännöksiä sisämarkkinoilla? Lisäksi vain 10 prosenttia Ranskan notaareista on naisia, koska Ranskan notaarin virkojen periytymisjärjestelmän periaatteet koskevat vain notaarien poikia. Pitääkö komissio tätä epäsuorana sukupuoleen perustuvana syrjinnän muotona? Frederik Bolkesteinin komission puolesta antama vastaus (17. heinäkuuta 2000) Notaarien nimittäminen kuuluu jäsenvaltioiden toimivaltaan. Belgiassa ja Ranskassa viranomaiset nimittävät notaarit. Komissiolla ei ole käytettävissään tarkkoja tietoja arvoisan parlamentin jäsenen mainitsemasta käytännöstä. Parlamentin jäsen mainitsee, että huomattavan moni notaari on notaari jo toisessa polvessa. Tämän syynä voisi olla notaarintoimistojen suuri rahallinen arvo. Tämä taloudellinen tekijä, joka vaikuttaa muihinkin vapaisiin ammatteihin, saattaa saada ihmiset, jotka eivät pysty taloudellisista syistä hankkimaan notaarintoimistoa, luopumaan notaariksi nimityksen hakemisesta. Tässä yhteydessä on muistettava, ettei EY:n perustamissopimuksella puututa jäsenvaltioiden omistusoikeusjärjestelmiin (295 artikla [ent. 222 artikla]). Kyseinen taloudellinen este ei ole EY:n perustamissopimuksen 43 tai 49 artiklan (ent. 52 ja 59 artiklan) vastainen. Komission käytettävissä olevien tietojen mukaan notaarit nimitetään noudattaen puolueettomia sääntöjä, jotka koskevat muun muassa ammattipätevyysvaatimuksia. Sukupuoleen perustuvan syrjinnän osalta komissio aikoo pyytää Ranskan viranomaisilta lisäselvityksiä notaarin ammatin periytymistä koskevan oikeuden varaamisesta ainoastaan miespuolisille perillisille. Kyseessä saattaisi olla suora syrjintä, joka on kielletty yhteisön lainsäädännöllä ja erityisesti 11 päivänä joulukuuta 1986 annetulla neuvoston direktiivillä 86/613/ETY(1), joka koskee miesten ja naisten tasa-arvoisen kohtelun periaatteen soveltamista itsenäisiin ammatinharjoittajiin, maatalousalalla toimivat ammatinharjoittajat mukaan lukien, ja itsenäisinä ammatinharjoittajina toimivien naisten suojelua raskauden ja synnytyksen perusteella, sekä 9 päivänä helmikuuta 1976 annetulla neuvoston direktiivillä 76/207/ETY(2), joka koskee miesten ja naisten tasa-arvoisen kohtelun periaatteen toteuttamista mahdollisuuksissa työhön, ammatilliseen koulutukseen ja uralla etenemiseen sekä työoloissa. (1) EYVL L 359, 19.12.1986. (2) EYVL L 39, 14.2.1976.